Výzva
na podávanie žiadostí o financovanie rozvojových projektov environmentálnej výchovy a vzdelávania 
ENVIROPROJEKT 2015

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že z rozpočtu kapitoly ministerstva na rok 2015 vyčlenilo finančné prostriedky         na realizáciu rozvojových projektov zameraných na rozvoj environmentálnej výchovy a vzdelávania v základných a stredných školách pod názvom ENVIROPROJEKT 2015. 

1.	Prioritné témy rozvojového projektu ENVIROPROJEKT 2015

Rozvojový projekt školy musí vychádzať z cieľov vzdelávacích oblastí a prierezových tém štátneho vzdelávacieho programu s dôrazom na  prierezovú tému environmentálna výchova a z vlastného školského vzdelávacieho programu. 
Oblasťou podpory v roku 2015 sú ciele, aktivity a celá realizácia projektu spracované pre jednu z troch tém tematických okruhov environmentálnej výchovy, ktorú si realizátor vyberie s prihliadnutím na miestne a regionálne podmienky školy:
téma 1:	Voda 
téma 2:	Odpady 
téma 3:	Naše mesto, obec
Rozvojový projekt školy zamerať na: 
•	tvorbu vlastného environmentálneho programu školy s dôrazom na trvalo udržateľný rozvoj;
•	implementáciu vybranej témy do výchovno-vzdelávacieho procesu s dôrazom na vedenie žiakov k uvedomelej spotrebe, k zodpovednému správaniu k životnému prostrediu a k zlepšovaniu životného prostredia;
•	metodické a učebné materiály a pomôcky k vybranej téme na zabezpečenie realizácie environmentálneho programu školy;
•	skvalitňovanie školského vzdelávacieho programu a podmienok školy s dôrazom na výchovu a vzdelávanie v zmysle princípov trvalo udržateľného rozvoja.

2.	Žiadatelia

Finančné prostriedky sa poskytujú na základe § 4d, § 6 ods. 1 a § 6a ods. 1 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“) zriaďovateľom škôl, v ktorých sa vzdelávanie považuje za sústavnú prípravu na povolanie (ďalej len „žiadateľ“). 

3.	Trvanie projektu

Realizácia rozvojového projektu sa môže začať najskôr od 1. júna 2015 a všetky aktivity musia byť ukončené do 30. novembra 2015, pričom pridelené finančné prostriedky musia byť použité v tomto termíne.

4.	Predkladanie žiadostí

Žiadosť o finančné prostriedky na realizáciu rozvojového projektu žiadateľ predkladá ministerstvu prostredníctvom odboru školstva príslušného okresného úradu v sídle kraja  (ďalej len „OŠ“)  v súlade s § 4d  zákona č. 597/2003  Z. z.   
Formulár žiadosti a povinnej prílohy je k dispozícii na  webovom sídle ministerstva www.minedu.sk, v časti Regionálne školstvo/ Rozvojové projekty v regionálnom školstve/ ENVIROPROJEKT 2015.
Vyplnenú žiadosť spolu s povinnou prílohou predkladá žiadateľ do 20. marca 2015 príslušnému OŠ s označením na obálke  
„ENVIROPROJEKT 2015 – Voda alebo Odpady alebo Naše mesto, obec“.
Pre podanie žiadosti je rozhodujúci dátum na poštovej pečiatke.
Písomnú žiadosť je potrebné predložiť v 1 vyhotovení a  v elektronickej podobe na CD v 1 súbore programu MS WORD. Odporúčame, aby písomná žiadosť spolu s prílohou neprekročila 8 strán textu (nepoužívajte hrebeňovú väzbu, prikladajte len nutné obrazové prílohy max. v rozsahu 300 kB).
Príslušný OŠ preverí úplnosť predkladanej žiadosti: 
1.   vyplnené všetky údaje v žiadosti, 
2.   podpisy a pečiatky,
3.   povinnú prílohu.
Žiadosti, ktoré spĺňajú požadované kritériá, zašle OŠ sekcii regionálneho školstva ministerstva v lehote do 2. apríla 2015. 
Žiadateľ predkladá len jeden rozvojový projekt vo vzťahu k príslušnej škole. 

5.	Pridelenie finančných prostriedkov 

Maximálna výška finančného príspevku ministerstva v roku 2015 je:

•	pre projekty s celoslovenskou pôsobnosťou  5 000,0 € 
•	pre projekty s miestnou a regionálnou pôsobnosťou 2 000,0 €. 

Požadovanú finančnú čiastku od ministerstva uvedie žiadateľ v eurách (nie v centoch; zaokrúhľovať na celé euro, napr. 1 950,0 euro). 
Spoluúčasť zriaďovateľa alebo iných osôb a organizácií na realizácii rozvojového projektu        je v súlade s § 4d ods. 3 zákona č. 597/2003 Z. z. najmenej 5 % z celkových nákladov            na rozvojový projekt (napr. celkové náklady na projekt: 1 900,0 €; spoluúčasť: najmenej 95,0 €; žiadosť od ministerstva: najviac 1 805,0 €).
Z hľadiska úspešnosti projektu z predchádzajúcich období odporúčame spoluúčasť na realizácii rozvojového projektu vo výške najmenej 10 % z celkových nákladov.

Z pridelených finančných prostriedkov na realizáciu projektu môže realizátor čerpať 10 % na režijné náklady (kancelárske potreby, telefón, internet, poštovné). 
Pridelené finančné prostriedky nemôžu byť použité na:
•	úhradu záväzkov z predchádzajúcich rozpočtových rokov
•	refundáciu výdavkov uhradených v predchádzajúcich rozpočtových rokoch
•	úhradu mzdových výdavkov a poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie a doplnkové dôchodkové sporenie
•	úhradu kapitálových výdavkov
•	letné tábory, víkendové pobyty, študijné pobyty a projekty s vedeckým zameraním, nákup zariadení informačno-komunikačných technológií, nákup zberných nádob na odpad, stavebné budovanie školských areálov a pod. 
Odporúčame realizátorovi projektu uvádzať informáciu o pridelení finančných prostriedkov ministerstvom na všetkých produktoch, ktoré vzniknú v súvislosti s projektom. Ministerstvo si vyhradzuje právo zdieľať výsledky a výstupy úspešných projektov, ktorým budú finančné prostriedky na realizáciu projektu poskytnuté. 

6.	Výber projektov

Výber projektov odporučených na poskytnutie finančných prostriedkov vykoná Medzirezortná komisia pre výber, hodnotenie a finančnú podporu environmentálnych projektov Ministerstva školstva, vedy, výskumu a športu Slovenskej republiky (ďalej len „výberová komisia“), ktorej zloženie a činnosť upravuje štatút podpísaný ministrom školstva, vedy, výskumu a športu SR. 

Projekty bude výberová komisia posudzovať a hodnotiť podľa nasledovných kritérií:
•	využiteľnosť environmentálneho projektu vo výchovno-vzdelávacej činnosti v školách alebo pre metodickú činnosť učiteľov,
•	využiteľnosť environmentálneho projektu v mieste sídla školy, v územnej pôsobnosti kraja, príp. na celoslovenskej úrovni, 
•	aktívna účasť a zapojenie žiakov, rodičov, miestneho obyvateľstva a odborníkov v predmetnej oblasti pri riešení a podpore environmentálneho projektu,
•	preukázateľné výsledky environmentálneho projektu, environmentálna efektívnosť, nápaditosť, originalita a inovatívne prvky projektu,
•	ekonomická efektívnosť, výška spoluúčasti na realizácii rozvojového environmentálneho projektu.

Zoznam žiadateľov, ktorým budú poskytnuté finančné prostriedky, zverejníme na  webovom sídle ministerstva v časti Regionálne školstvo/ Rozvojové projekty v regionálnom školstve/ ENVIROPROJEKT 2015 do 30 dní od schválenia ministrom školstva, vedy, výskumu a športu SR. 

7.	Ďalšie informácie

Finančné prostriedky na realizáciu rozvojového projektu sa poskytujú samosprávnym krajom prostredníctvom ministerstva a ostatným žiadateľom prostredníctvom príslušného OŠ, ktorým v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“) podlieha aj zúčtovanie poskytnutých finančných prostriedkov. 

Podľa zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov a zákona č. 523/2004 Z. z. je OŠ zodpovedný za vyúčtovanie použitia finančných prostriedkov v súlade s ich rozpisom. OŠ dokumentáciu o podrobnom vyúčtovaní poskytnutých finančných prostriedkov na rozvojové projekty zároveň archivuje a v prípade ďalšej kontroly je k dispozícii k nahliadnutiu.  

Žiadateľ je povinný pridelené finančné prostriedky použiť výlučne na zabezpečenie cieľa projektu, na ktorý sa finančné prostriedky poskytli, a podľa predloženého rozpisu rozpočtu rozvojového projektu odsúhlaseného výberovou komisiou.

Juraj Draxler, MA
minister školstva, vedy, výskumu a športu
Slovenskej republiky
Bratislava        februára 2015